**ΑΝΑΚΟΙΝΩΣΗ**

**Ο Δήμος Χίου** ενημερώνει, ότι με την εφαρμογή του Ν.4483/2017 **ΦΕΚ 107/31.07.2017 τεύχος Α') και στο άρθρο 52** , δίνεται η δυνατότητα στους οφειλέτες των ΟΤΑ α’ βαθμού **να ρυθμίσουν τις οφειλές τους**.

**Ποιες οφειλές αφορά**; Οφειλές προς τους δήμους και τα νομικά πρόσωπα αυτών που έχουν βεβαιωθεί ή που θα βεβαιωθούν μέχρι 30/9/2017 από οποιαδήποτε αιτία όπως τέλη, πρόστιμα, φόροι, κλήσεις ΚΟΚ, εισφορές, μισθώματα κλπ.

**Πόσες δόσεις μπορεί να γίνουν;** Οι οφειλές μπορούν να εξοφληθούν μέχρι και σε 100 δόσεις. Το **ελάχιστο ποσό** μηνιαίας δόσης της ρύθμισης δεν μπορεί να είναι μικρότερο των **είκοσι (20) ευρώ**.

**Πως εφαρμόζεται η ρύθμιση;** Η ρύθμιση εφαρμόζεται κατόπιν απλής αιτήσεως του οφειλέτη προς την ταμία του Δήμου Χίου. Για οφειλές που το ύψος τους υπερβαίνει τις 50.000,00€ έως και 150.000,00€ απαιτείται απόφαση της Οικονομικής Επιτροπής ενώ από 150.001,00€ και άνω απαιτείται απόφαση του Δημοτικού Συμβουλίου.

**Τι γίνεται με τις προσαυξήσεις και τα πρόστιμα;** Οι οφειλές που ρυθμίζονται, απαλλάσσονται στο σύνολο τους ή μερικώς από προσαυξήσεις και τόκους εκπρόθεσμης καταβολής, καθώς και από τα πρόστιμα λόγω εκπρόθεσμης υποβολής ή μη υποβολής ή ανακριβούς δήλωσης ή λόγω μη καταβολής τέλους, ως εξής:

α) αν εξοφληθούν εφάπαξ, με απαλλαγή κατά ποσοστό εκατό τοις εκατό (100%),

β) αν εξοφληθούν σε δύο (2) έως είκοσι τέσσερις (24) δόσεις, με απαλλαγή κατά ποσοστό ογδόντα τοις εκατό (80 %),

γ) αν εξοφληθούν σε εικοσιπέντε (25) έως σαράντα οκτώ (48) δόσεις, με απαλλαγή κατά ποσοστό εβδομήντα τοις εκατό (70%),

δ) αν εξοφληθούν σε σαράντα εννέα (49) έως εβδομήντα δύο (72) δόσεις, με απαλλαγή κατά ποσοστό εξήντα τοις εκατό (60%),

ε) αν εξοφληθούν σε εβδομήντα τρεις (73) έως εκατό (100) δόσεις, με απαλλαγή κατά ποσοστό πενήντα τοις εκατό (50%).

**Προθεσμία αίτησης**: Εντός **4 μηνών** από την έναρξη του Ν.4483/17 με καταληκτική ημερομηνία **30/11/2017**.

**Πότε πληρώνονται οι δόσεις;** Για την υπαγωγή στη ρύθμιση του άρθρου 52 του Ν. 4483/2017 πρέπει να καταβληθεί η **πρώτη δόση εντός τριών (3) εργάσιμων ημερών** από την ημερομηνία της αίτησης υπαγωγής στη ρύθμιση. Οι επόμενες δόσεις καταβάλλονται έως την τελευταία εργάσιμη ημέρα των επομένων μηνών από την ημερομηνία αίτησης υπαγωγής στη ρύθμιση.

**Πότε καταργείται η ρύθμιση;** Η ρύθμιση καταργείται όταν ο οφειλέτης:

α) δεν καταβάλλει τρείς (3) συνεχόμενες δόσεις ή καθυστερήσει την καταβολή της τελευταίας δόσης για χρονικό διάστημα μεγαλύτερο των τριών (3) μηνών,

β) δεν υποβάλει στο δήμο τις προβλεπόμενες δηλώσεις για την επιβολή του τέλους επί των ακαθαρίστων εσόδων και του τέλους παρεπιδημούντων, μετά των περιοδικών δηλώσεων Φ.Π.Α. και του εκκαθαριστικού Φ.Π.Α.,

γ) έχει υποβάλει αναληθή στοιχεία προκειμένου να του χορηγηθεί η ρύθμιση

**Πληροφορίες:** Για περισσότερες πληροφορίες μπορείτε να απευθύνεστε στο τμήμα ταμείου του Δήμου, διεύθυνση Κανάρη 18 και στα τηλέφωνα 2271351741 κ. Κοσμάς Τσόλας, 2271351740 κα Ειρήνη Πιλαβά, 2271351706 κα Σοφία Γατανά για οφειλές προς τον Δήμο Χίου και για οφειλές στα νομικά πρόσωπα, Λιμενικό Ταμείο και Ν.Π.Δ.Δ Κοινωνικής Προστασίας και Αλληλεγγύης, Πολιτισμού, Αθλητισμού και Παιδείας στο τηλ 2271351730 κα Μαμούνα Σοφία.